A forrást alapvetően a mai helyesírás szabályai szerint közöltük, hiszen Lónyay ezen formában történő feljegyzéseit nem szánta a nyilvánosság elé; mondatai csapongó gondolatait tükrözik vissza, sem a nyelvhelyességre, sem a stílusra nem ügyelt írás közben. Célunk, hogy az olvasó számára megkönnyítsük a - néhol nehezen érthető - szöveg olvasását és értelmezését.

Ezért a mai helyesírás szerint a mondatkezdő betűket nagybetűkké javítottuk, elhagytuk a mondatokat megelőző, illetve az új tagmondatok előtti gondolatjeleket, s ahol a szöveg igényelte ezeket vesszőkkel, mondatvégi írásjelekkel helyettesítettük. Az elmaradt ékezeteket pótoltuk. A mondatszerkesztési, toldalékolási hibákat változatlanul hagytuk, jelölésére a "[!]" jelet használtuk, míg a [?]; [...] karaktereket alkalmaztuk a bizonytalan olvasatú, illetve olvashatatlan részekre. Mellőztük a szerzői törléseket, mivel ezek lényeges információkat nem tartalmaztak.

Az eredeti szöveg alapján közöltük a személynevek, a 19. századot idéző jellegzetes szavak helyesírását és a szövegben előforduló új bekezdéseket.1