Csernátony Lajos (1823 - 1901): újságíró. A szabadságharc idején Kossuth titkára, a radikális szellemű Március Tizenötödike egyik szerkesztője, majd a Honvédelmi Bizottmány titkára. 1851-ben távollétében halálra ítélték. 1849-51 között Párizsban élt, innen III. Napóleon államcsínye után kiutasították ekkor Angliába költözött és tanítói állást vállalt. 1860-64-ben Olaszországban élt. Emigrációja idején számos külföldi újság (a párizsi National Evenement, Presse, New York Times, londoni Morning Star) munkatársa. 1867-ben hazatért. 1869-ig a Hon főmunkatársa, majd az Ellenőr szerkesztője, később a Nemzet, ill. a Magyar Nemzet főmunkatársa. 1867-től haláláig országgyűlési képviselő, eleinte balközéppárti, majd az 1875-i fúzió után szabadelvű párti programmal. Mint publicista a századvégi sajtó egyik legtevékenyebb tagja, könnyed hangú, szellemesen támadó stílusa új irányt szabott a politikai újságírásban.

Vissza